השבוע הסתיים במכללה לפיננסים וביטוח קורס נוסף של רפרנטים מקצועיים לביטוח בתחום האלמנטרי. אמנם הקורס מתקיים בשגרה במכללה, אולם הפעם ההתרגשות הייתה גדולה מתמיד, משום שהוא כלל משתתפים ממכללת גל, שליד בית לווינשטיין – שיתוף פעולה פורה שהחל לפני כשנתיים וצבר תאוצה.
מטבע הדברים המשתתפים שהגיעו מבית לווינשטיין היו בצומת דרכים משמעותית בחייהם. כל בוגרי הקורס ציינו בסיפוק, כי זכו לבית חם בדמות המכללה, דבר שהביאם לסטטוס גבוה מנקודת הפתיחה לפני הקורס: תעודת גמר, סטטוס מקצועי, ביטחון אישי והחשוב מכל תעסוקה בחברות הביטוח.
זה המקום להזכיר כי המכללה לפיננסים וביטוח זכתה לאחרונה ובאופן בלעדי להכרה מקצועית בקורס הרפרנטיות. השבוע כאמור, נערך טקס צנוע במעמד הבוגרים, מרצי הקורס, ומנהלי המכללות.
15 המשתתפים קיבלו תעודות גמר והסמכה כרפרנטים בתחום הביטוח. באירוע המרגש לא נותרה עין אחת יבשה. לדברי רונן דניאלי, מנהל המכללה, ניגשו אליו ואל מנהלת מכללת גל תמר סדן לקס, מספר בוגרי הקורס והודו להם תוך כדי דמעות.
“היינו כבויים וקמנו לתחייה, החזרתם לנו את האמונה בעצמנו. בזכותכם הפנמתי שאני מסוגל ויכול, זכיתי כאן לבית חם, למקצוע לחיים, והחשוב מכל – להעצמה אישית”, אמרו המשתתפים.
“אנו מקבלים מכתבי תודה והוקרה רבים מהבוגרים” הוסיף רונן, “הפעם זה היה שונה, מרגש ועוצמתי. תחושת סיפוק מעבר לרגיל”. אחד הבוגרים, שהגיע משיקום לאחר תאונת עבודה, אף כתב: "התאבדתם עליי, לא נתתם לי ליפול, עשיתם כאן משהו גדול. כמובן שכל זה גם בנוסף לרמת מקצועיות גבוהה, וצוות קשוב ותומך”.